# Die Schedelsche Weltchronik (deutsch):208

| 207 <<<Vorheriges Blatt | Die Schedelsche Weltchronik Blatt CCVIII | Nächstes Blatt>>> 209 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCVII verso:

DEr creu$^e$tzer orden in dem lateranensischen concili vor langst angefengt. aber beyweiln vnderlessig bliben. wardt von babst Innocentio dem dritten in dem. xviii. iar seins babstthumbs widerauffgerichtet vnd bestettigt[.] Der vrsprung diss ordens kombt also her das vnder den albaniern ein schedliche arge ketzerey entstund. die in dem ro$^e$mischen volck vnd pfafheit ein große widerwertigkeyt vrsachet. darumb schicket der babst vil mit dem creu$^e$tz bezaichente wider dieselben ketzer. die warden vberwunden[.]
Dem nach richtet er disen lang erloschen orden wider auf mit begabung vil freyheit vnd gnaden. Disem orden setzet darnach babst Innocentius der vierd zu lyon deßmals wesende ein regel. gepietende dz die gaistlichen diss ordens alweg ein creu$^e$tz in der hannd tragen solten. Vnnd Quiriacus der bischof vnd martrer sol zu der zeit Helene des grossen constantini mu$^o$ter ein anfenger vnd layter diss ordens gewesen sein. aber diser orden ist bißher in abnemung komen vnnd schier zu nichten worden.
DAvid ein Persier auß vnedelm geschlecht vnder inen geporn ein ko$^e$nig des tartarischen volcks gar ein grosmu$^e$etig man hat diser zeit auß dem gepirg indierlands mit allen mannen vnd weibern seins volcks in feyndlicher maynung außgerayset vnd alle nahend gelegne stett geplu$^e$ndert vnd berawbet. vnd sein volck mit außtaylung solchs rawbs vnder sie also geraytzt vnd willig gemacht das er mit inen fu$^e$rter Parthiam Medeam Assiriam Persiam Armeniam vnnd Sarmaciam in ku$^o$rtzer zeit durchzogen vnd bis an das gestadt der Meotidischen pfu$^e$tzen komen ist. daselbst haben sie sich nidergelassen vnd grosse macht vnd gewalt vberkomen. Dise tartern sind vngestalt menschen. großer poltzender awgen. prayter antlitze. stirn vnnd nasen. mittelmassiger person. vnnd also stoltz vnd vbermu$^e$etig das sie irem herren Cham einen sun gottes nennen. yetzo ist Vso cassan ir fu$^e$rst.
DIser orden der Carmeliten ist diser zeit in dem lannd Syria bey dem berg Carmelo von Alberto dem patriarchen zu iherusalem erweckt vnd mit vil freyheyten von ime begabet worden. vnd er hat demselben orden auß seinem gewalt ein regel gesetzt vnd bestettigt. Als nw diser orden sich in die werlt außpraytet vnd an treffenlichen clo$^e$stern vnnd personen teglich gemeret wardt do hat er vil anfechtung lannge zeit gelidden. Aber nach dem darnach babst Honorius der dritt betrachtet das solcher heilliger orden vnbillich solang angefochten vnd ettwen verfolgt worden wer so hat er disen orden. doch mit ettlicher verendrung des klaids vnder dem tittel der iunckfrawen Marie von dem berg Carmelo angenomen vnd bestettigt. dann man sagt dieweil diser orden seine erste beklaidung getragen het do wer er bey dem soldan in großer ere gehalten vnd mit vil almu$^o$sens begabet. vnd doch nach verendrung desselben klaids auß desselben soldans ko$^e$nigreich vertriben worden. also das der von notwegen het mu$^e$ßen in europam komen. alda hat diser orden wunderperlicher weyß gewachßen. vnd vil an heilligkeit vnd kunst hohberu$^e$mbt vnd treffenlich mann geporn. Als Angelum Albertum Cyrillum vnd andere etc.

## CCVIII recto:

DOminicus ein hispanier an heilligkeit vnd lere fast gezieret. ein layter. fu$^e$erer vnd vater der prediger hat diser zeit als ein morgenstern des cristenlichen glawbens geschynen. vnd ward in dem dorff calogura oder calaroga des Exoniensischen bistthumbs geporn[.] Sein vater hieß Felix vnd sein mu$^o$ter Johanna. die hetten drey su$^e$ne. die warden gelert vnd zu briestern geweihet. Der dritt was diser selig Dominicus. Sein mu$^o$ter sahe in dem schlaffe wie sie ein welflein ein angezundte fackeln in dem mund haltende tru$^e$ge. vnd als es auß irem leib gienge do zu$^e$ndet es die gantzen werlt an in vorbedeu$^e$tnus das auß ir ein treffenlicher außpu$^e$ndiger prediger geporn solt werden. dann er wz ein wunderperlicher schelter der laster. abstu$^e$rmer der ketzerey vnd fleissiger vermaner der cristglawbigen. vnd von iugent auff wuchße mit ime die erbermdnus. Er was erstlich ein geregelter chorbruder. aber darnach hat er auß go$^e$ttlicher fordrung mit seinen mit bru$^e$edern der prediger orden in vnglewplicher inpru$^e$nstigkeit eingestiftet. vnd das klaid des ordens von der hohwirdigsten gottes gepererin Maria empfangen. vnd entstandne ketzerey in gallia außgerewtet. Diser dominicus ein vater der gaistlichkeit hat darnach von babst Honorio. als er ho$^e$ret das die widerspennigen vnd zwittrachtigen zu Tholosa gezemet waren bestettigung des ordens erlanget. vnd als er nach solcher bestettigung vil clo$^e$ster auffrichtet. wunderwerck vnnd zaichen getan. vnnd mancherlay gegent mit leren vnd predigen durchschwayfft vnnd erleu$^e$chtet het do do starb er zu Bononia nach der gepurt cristi tawsent zwayhundert dreyundzweintzig iar. vnnd wardt von babst Gregorio dem newndten in der heilligen zal geschryben.
FRanciscus ein walhe auß der statt Assis pu$^e$rtig wol ein go$^e$tlicher man vnnd erster einstifter des ordens der myndern bru$^e$der. was bey den iarn des herren tawsent. ii$^c$.viii. erstlich ein kawffman vnnd ein gantzer werlt mensch bis in das. xxv. iar. darnach verschmehet er alle irdische ding vnd folget cristo in allem seinem leben nach[.] Vnd als er nw ettwielang geschu$^e$ht vnd mit ringken gegu$^e$rt gangen was do wardt er gedechtig des worts des herren sprechende. Wer zu mir ko$^e$mbt vnd sich nit verzeyhet aller ding der mag nit mein iunger sein. vnd wurffe alle ding von ime vnnd leget ein vnachtpers schno$^e$ds klaid an vnd gu$^e$rtet sich mit einem strick vnd fienge alßpald einen newen orden an. Mit dem hat er als die sunn in der werlt scheynende den cristenlichen stand hoh erleu$^e$chtet. Er was imeselbs also gestrenng vnnd hert das er in anfechtung des fleischs sich zu wintterzeit mit schne oder eyße decket. Er hieß die armu$^o$t alweg sein herrin. So ho$^e$ret er lieber schmahe dann lob von ime sagen. vnd verhu$^e$etet mit allem fleiß das er nit das zil der armu$^o$t vbertretende zu vberflu$^e$ßigkeit ko$^e$me. Sein hertz schwebet in begirde der marter. darumb zohe er in dem sechsten iar seins angenomen ordens in Syriam vnd gienge fu$^o$r den Soldan. der empfienge in erlich. Zway iar vor seinem tod sahe er durch ein gesyhte ein engel in dem lufft mit sechs flu$^e$geln mit außgestreckten henden vnnd mit zusamen gethanen fu$^e$ßen an ein creu$^e$tz geheftet. zwen flu$^e$gen waren vber das hawbt außgereckt. vnd zwen zu fliegen außgespant vnd mit zwayen wardt der gantz leib bedecket. vnd die weil er solchs gesyhte lennger betrachtet do erschynen in seinen henden als narben der nagel. vnd sein rechte seyten als mit einem sper durchgraben. Als er nw. xviii. iar sichselbs vermu$^e$edet vnd seinem flaisch kein ru$^o$e gelassen het do starb er zu Assis in seinem haymend im iar vnßers hayls tawsent. ii$^c$.xxii. vnd ward vber zway iar darnach durch babst Gregorium den newndten von der wunderwerck wegen die er von ime ho$^e$ret sagen. nach großer deßhalb gehalter versammlung alßpald in der heilligen zal geschriben.
ERdpidem vnd vil wundergestalter ding sinnd in disen iaren schier allenthalben gewesen. also das die stett Antiochia Tripolis vnnd Damascus gross tayls einfieln. So ertrencket das meer in einer innseln Sicilie wider des wassers natur hindersich weichende schier tawsent menschen. So fieln in welschem lannd hagelstayn gro$^e$ßer denn die ganß ayre.
EIn wunderlichs zaichen erschine im nydergang nach der sunnen an einem stern von mittem tag gein dem nidergang steygende. vnd wardt auch ein glantz als ein grosser palck gesehen aufsteygende in die ho$^e$h des firmaments.
* ↑ 1208 n. Chr.
* ↑ 1222 n. Chr.